Pangaliit ja Eestis tegutsevad suuremad pangad ei nõustu tarbijakaitseameti väitega, et eurodes võetud laenu tagasimakseid tuleb kroonideks konverteerida keskpanga kursiga.    Tarbijakaitseamet nõudis eelmisel nädalal avalikkuse ette jõudnud info kohaselt pankadelt, et need lõpetaksid kodulaenu võtjatelt varjatud lisaintresside kasseerimise.    Pangaliit koos Swedbanki, SEB Panga,  Nordea Panga Eesti filiaali ja Danske Panga Eesti filiaaliga tegid täna hommikul aga avalduse, milles teatasid, et ei kavatse asuda laenumakseid konverteerima Eesti Panga ametliku kursi järgi.    Liidu kinnitusel kehtib Eesti Pangast valuutade ostu reguleeriv määrus ainult krediidiasutuste valuutade hulgiostul, mitte aga tarbijatele jaemüügil.    "Laenusaajal on võimalus osta laenu tagasimakseteks vajalik kogus eurosid ükskõik missuguse valuutavahetusteenust pakkuva ettevõtja käest. Kui  laenusaaja seda võimalust ei kasuta, vahetab laenu andnud pank laenusaaja kontol muus valuutas oleva raha eurodesse ise, selline kokkulepe sisaldub laenulepingu tingimustes," seisis avalduses.    Tarbijakaitseamet on lisaks asunud seisukohale, et laenu andmisega seotud kulud peaksid sisalduma intressimarginaalis ja lepingutasus.    Pangaliit teatas aga, et ei saa sellega nõustuda, kuna konverteerimiskulude intressimarginaali või lepingutasusse sissearvestamisel diskrimineeriksid pangad oma  kliente, kes hoiavad laenu teenindamiseks vajalikke vahendeid eurokontol või kes kasutavad mõne teise valuutavahetusteenuse pakkuja teenust.    "Lisaks on tähelepanuta jäetud olukorra muutus, mille toob kaasa Eesti eurole üleminek  siis muutuks eurolaenu intress, mille sisse on arvestatud valuutavahetuskulu, ebaõiglaseks kõigi nende eurolaenu võtnute suhtes, kes on laenu võtnud enne eurole üleminekut," teatas pangaliit.    Liidu teatel on valdav osa täna tarbijatele väljastatud  pikaajalistest laenudest, sealhulgas eluasemelaenudest antud välja eurodes. Samas on tarbijal võimalus laenu võtta ka Eesti kroonides.    Kirsi Lattu  err.ee    NB! Kliki ka nendele artiklitele: